**Balada fiului rătăcitor**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stau între două lumi

Ce par să se destrame

De parcă-aş fi orfan

Născut din două mame.

Nici una nu mă cheamă

La sânul ei de ceară

Că nu m-ar recunoaşte

De înger ori de fiară.

Mi-e gura încleştată

Și tare-aş vrea să strig

Că e pe aproape noaptea

Și-n suflet mi-este frig.

Am ocolit pământul

Și-acum se face seară

Ṣi n-am găsit în lume

O cruce mai uşoară.

Am aşteptat ca norii

Să treacă peste casă

Ṣi m-am rugat să vină

O zi mai luminoasă.

Şi au venit pe lume

Și zile mai senine

Dar cum poţi să te bucuri

Străin în lumi străine?

Mi-am risipit talanţii

Și n-am ales nimic

Ṣi-am pribegit prin lume

Străin şi venetic.

Şi am slujit la idoli,

Și pentr-un boţ de pâine

M-am gudurat la uşă

Supus precum un câine.

Ṣi mi-am vândut şi suflet

Și nu mai am ce-mi vinde

Îndură-Te de mine,

Cerescule Părinte.

De pe cărări pierdute,

Prin lume călător

Primeşte-mă acasă

Că-s fiu rătăcitor.

Nu pregăti ospețe,

Nici straie-mpărătești

Deși eu sunt nevrednic,

Tu totuși mă iubești.

Tu preacinstește-Ți fiul

Care-a rămas acasă

Pe-acesta îl așează

În locul meu la masă.

De-acum la două lumi

Eu dau tribut și vame

Și-oi fi pe veci orfan

Născut din două mame.

Tot neamul pe pământ

De-ar fi să rătăcească

Ne-adună, Tată Sfânt,

În patria cerească.

Copyright © 2017 Marin Mihalache